Apie šią dieną
Pasiaiškinkime, kaip taisyklingai nusakyti laiko ribą, nes vis dar tenka girdėti sakant: „Šiai dienai Vilniuje gyvena beveik 537 tūkstančiai gyventojų.“ Arba klausiant: „Kiek turiu atostogų šiandien dienai?“  
Naudininkas nevartotinas konkretaus laiko ribai arba momentui reikšti. Šis linksnis rodo paskirtį – kam, bet nerodo laiko – kada. Todėl reikėtų sakyti šiandien, dabar, šiuo metu. Laiko riba dar nusakoma kilmininku su prielinksniu „iki“ (iki šios dienos, iki šiol), o kai reikia pasakyti laiko momentą, vartojamas galininkas: šią dieną, šią valandą, šį mėnesį.
Taigi
Metų pradžioje, o ne metų pradžiai agentūroje dirbo 20 darbuotojų.
Ataskaitą reikia pateikti kitą savaitę, o ne kitai savaitei. 
Šiuo metu, iki šios dienos, o ne šiandien dienai turiu dar dvi savaites atostogų. 
O štai veiksmo trukmei ir paskirčiai reikšti naudininkas – ne klaida. Galima sakyti: 
Lėšų skyrė tik šiam mėnesiui. 
Būtent šiam vakarui nusipirkau kostiumą.
Taigi laiką nusakykime paprastai ir aiškiai, tada nekils nesusipratimų. 

